কাঁদানে গ্যাস, সাউন্ড গ্রেনেড! জুম্মার দুপুরে ফের ধুন্ধুমার ঢাকা

ওয়েব ডেস্ক: ফের একবার অশান্ত হল ঢাকা (Dhaka)। নিষিদ্ধ ঘোষিত সংগঠন হিজবুত তাহরির-এর (Hizb Ut Tahrir) মিছিল ঘিরে ধুন্ধুমার বাংলাদেশের (Bangladesh) রাজধানী। শুক্রবার এই সংগঠনের তরফে ‘মার্চ ফর খিলাফত’ নামের একটি র‌্যালি বেরোয়। পুলিশের বাধা উপেক্ষা করে শহরের গুরুত্বপূর্ণ এলাকায় প্রবেশের চেষ্টা করে এই র‍্যালি। এরপরই পুলিশ ও মিছিলকারীদের মধ্যে সংঘর্ষ বাধে। ছোড়া হয় কাঁদানে গ্যাস ও সাউন্ড গ্রেনেড, চলে লাঠিচার্জ। পরিস্থিতি নিয়ন্ত্রণে আনতে শুরু হয় ব্যাপক ধরপাকড়।

বাংলাদেশি সংবাদমাধ্যম সূত্রে খবর, এদিন জুম্মার নামাজ শেষ হওয়ার পর হিজবুত তাহরীরের ব্যানার সহযোগে শুরু হয় এই মিছিল। পুলিশের বাধা উপেক্ষা করে মিছিলটি পল্টন মোড় পেরিয়ে বিজয়নগরের দিকে অগ্রসর হয়। সেই সময় পুলিশ তাদের বাধা দেয়। ক্রমেই উত্তপ্ত হয় পরিস্থিতি।

আরও পড়ুন: ভারতকে বন্ধুত্বের আহ্বান, ট্রাম্পকে চাপে ফেলতে চীনের নতুন চাল?

এরপর টিয়ার শেল ও সাউন্ড গ্রেনেড ছুঁড়ে মিছিল ছত্রভঙ্গ করার চেষ্টা চালায় পুলিশ। এক পর্যায়ে পুলিশ লাঠিচার্জ শুরু করলে মিছিলে পা মেলানো মানুষজন এদিক ওদিক ছড়িয়ে পড়ে। তবে কিছুক্ষণ পর তারা পুনরায় সংগঠিত হয়ে ফের পল্টনের দিকে অগ্রসর হওয়ার চেষ্টা করে। এরপর আরও কড়া পদক্ষেপ নেয় পুলিশ।

পুলিশের দাবি, হিজবুত তাহরীর একটি নিষিদ্ধ সংগঠন, তাই তাদের মিছিল বা সমাবেশ করার কোনও অধিকার নেই। আইনশৃঙ্খলা পরিস্থিতি সামাল দিতেই কড়া ব্যবস্থা নেওয়া হয়েছে। ইতিমধ্যে এই ঘটনায় অনেককে আটক করা হয়েছে। তবে আটকের সঠিক সংখ্যা এখনও নিশ্চিত করা হয়নি পুলিশের তরফে।